ଆବାସ କେଳେଙ୍କାରୀ, ଗୋଟିଏ କି ଦୁଇଟି ପରିବାର ନୁହେଁ ପୁରା ପଞ୍ଚାୟତରେ ଯୋଜନା ଫେଲ୍ !\nଆବାସ କେଳେଙ୍କାରୀ, ଗୋଟିଏ କି ଦୁଇଟି ପରିବାର ନୁହେଁ ପୁରା ପଞ୍ଚାୟତରେ ଯୋଜନା ଫେଲ୍ !\nSat, Nov 02 | 5:55 p.m.\nଅର୍ଗସ ବ୍ୟୁରୋଃ ପ୍ରଧାନମନ୍ତ୍ରୀ ଆବାସ ଯୋଜନାରେ ହିତାଧିକାରୀ ଚୟନ ପ୍ରକିୟାରେ ଚଞ୍ଚକତା କରିଛନ୍ତି ସରକାରୀ ବାବୁ । ରାଜନେତା ଓ ସରକାରୀ ବାବୁଙ୍କ ମଧୁଚନ୍ଦ୍ରିକାରେ ବଳି ପଡୁଛନ୍ତି ସାଧାରଣ ଗରିବ ହିତାଧିକାରୀ । କଟକ ଜିଲ୍ଲା ବଡମ୍ୱା ରଗଡିପଡା ପଞ୍ଚାୟତରେ ପ୍ରଧାନମନ୍ତ୍ରୀ ଆବାସ ଯୋଜନାରେ ହୋଇଥିବା ମହା ଦୁର୍ନୀତି ଏବେ ପଦାରେ ପଡିଛି । ଏନେଇ ପ୍ରକଳ୍ପ ଅଧିକାରୀ ବିଡିଓଙ୍କ ନାଁରେ ଏଫଆଇଆର ଦାୟର କରିଛନ୍ତି । ତେବେ ପ୍ରଶ୍ନ ଉଠୁଛି ଏହି ତଦନ୍ତର ଲାଭ କଣ ? କେବେ ପ୍ରକୃତ ହିତାଧିକାରୀଙ୍କୁ ମିଳିବ ପକ୍କାଘର ?\nଦୁର୍ନୀତିର ଗନ୍ତାଘର ପାଲଟିଛି ବଡମ୍ୱା ରଗଡିପଡା ପଞ୍ଚାୟତ । ଗୋଟିଏ କି ଦୁଇଟି ପରିବାର ନୁହେଁ ପୁରା ପଞ୍ଚାୟତରେ ଆବାସ ଯୋଜନା ଫେଲ ମାରିଛି । ଅଞ୍ଚଳର 80 ପ୍ରତିଶତରୁ ଅଧିକ ଘର ନୁଆଣିଆ ଚାଳଛପର । ଝାଟିମାଟିର କାନ୍ଥରେ ଟଙ୍ଗା ଯାଇଥିବା ପାଲ ଘରେ ଦିନରେ ସୂର୍ଯ୍ୟ ଦେଖା ଯାଉଥିବା ବେଳେ ରାତିରେ ଜହ୍ନ ଦେଖାଯାନ୍ତି । ତଥାପି ଭାଗ୍ୟକୁ ଆଦରି ଏହି ଘରେ ପଡିରହିଛନ୍ତି ଲୋକ ।\nପ୍ରଧାନମନ୍ତ୍ରୀ ଆବାସ ଯୋଜନାରେ ଆସୁଥିବା କୋଟି କୋଟି ଟଙ୍କା ଏଠାରେ ହରିଲୁଟ୍ ହେଉଛି । ଏମିତିକି ଲୋକଙ୍କୁ ଆବାସ ଯୋଜନାରେ ସାମିଲ କରିବା ପାଇଁ ସରପଞ୍ଚଙ୍କଠାରୁ ଆରମ୍ଭ କରି ସରକାରୀ ଅଧିକାରୀଙ୍କ ପର୍ଯ୍ୟନ୍ତ ସମସ୍ତେ ଖୋଲାଖୋଲି ଲା଼ଞ୍ଚ ମାଗୁଥିବା ଲୋକେ ଅଭିଯୋଗ କରିଛନ୍ତି । ସେପେଟେ କେଳେଙ୍କାରୀ ଏତେ ଯେ, ପ୍ରକଳ୍ପ ଅଧିକାରୀ କାର୍ଯ୍ୟାନୁଷ୍ଠାନ ସ୍ୱରୂପ ବିଡିଓଙ୍କ ନାଁରେ ଏଫଆଇଆର ଦାୟର କରିଛନ୍ତି ।\nପ୍ରଧାନମନ୍ତ୍ରୀ ଆବାସ ଯୋଜନାରେ ହିତାଧିକାରୀ ଚୟନ ପ୍ରକିୟାରେ ଚଞ୍ଚକତା କରାଯାଇଛି । ଥିଲା ବାଲା ପ୍ରଧାନମନ୍ତ୍ରୀ ଆବାସ ପାଇଥିବା ବେଳେ ନଥିବା ବାଲା ଏଥିରୁ ବଂଚିତ ରହିଛି । କେଉଁଠି ରାଜନୈତିକ ପ୍ରଭାବ ବିସ୍ତାର କରି ଦଳୀୟ ଭିତ୍ତିରେ ଆବାସ ପ୍ରଦାନ କରାଯାଇଛି ତ ଆଉ କେଉଁଠି ଅଯୋଗ୍ୟ ହିତାଧିକାରୀଙ୍କୁ ଦିଆଯାଇଛି । ରାଜନେତା ଓ ସରକାରୀ ବାବୁଙ୍କ ମଧୁଚନ୍ଦ୍ରିକାରେ ବଳି ପଡୁଛନ୍ତି ସାଧାରଣ ଗରିବ ହିତାଧିକାରୀ । ପ୍ରକୃତ ହିତାଧିକାରୀମାନେ ବାରମ୍ବାର ଉପରିସ୍ଥ ଅଧିକାରୀଙ୍କୁ ଜଣାଇଥିଲେ ମଧ୍ୟ କୌଣସି ସୁଫଳ ମିଳୁନାହିଁ । ଫଳରେ ସରକାରୀ ଯୋଜନା ତଳସ୍ତରରେ ଫେଲ ମାରୁଛି ।
